ПРИЈЕДЛОГ

На основу члана 18. става 2. Закона о социјалном становању Републике Српске („Службени гласник Републике Српске“ број: 54/19 ), члан 39. и 82. Закона о локалној самоуправи („Службени гласник Републике Српске“ број: 97/16 и 36/19),члана 39. став 2. тачка 2) Статута Града Бијељина („Службени гласник Града Бијељина “, број: 9/17), уз претходну сагласност Републичког секретаријата за расељена лица и миграције број: 26.05-07-1024-13/19 од 12.12.2019. године, Скупштина Града Бијељина, на сједници одржаној дана\_\_\_\_\_\_\_\_\_\_ 2019.године, донијела је

**О Д Л У К У**

**О ПОСТУПКУ СУБВЕНЦИОНИСАЊА ЗАКУПНИНЕ**

**Члан 1.**

1) Овом oдлуком утврђује се поступак остваривања права на субвенцију закупнине, потребна документација за остваривање права на субвенцију закупнине, корисници стамбених јединица социјалног становања у Граду Бијељина који имају право на субвенцију закупнине, висина стопе субвенције закупнине по категоријама корисника, као и извори финансирања корисника тих права.

2) Поступак испуњености општих и посебних услова прописан је Правилником о поступку додјеле стамбених јединица социјалног становања, док је висина закупнине утврђена Одлуком о висини закупнине, чији се трошкови могу субвенционисати.

**Члан 2.**

1) Поступак за остваривање права на субвенцију закупнине и других трошкова становања покреће закупац или надлежни орган по сужбеној дужности подношењем захтјева надлежном органу уз достављање доказа потребних за остваривање ових права:

* одмах по објави коначне ранг листе за додјелу стамбених јединица из фонда социјалног становања на кориштење/закуп,
* након што почне тећи уговорни однос,
* уколико се промијене чињенице и околности који могу бити основ за остваривање права на субвенционисање.

2) Захтјев за остваривање права на субвенцију закупнине доставља се на прописаном обрасцу, чији облик и садржај утврђује надлежна јединиа Градске управа града Бијељина, у складу са посебном процедуром за регистрацију административних поступака, а образац захтјева треба да садржи: рубрике за основне личне податке, податке који се односе на тренутне услове становања, број чланова домаћинства, величину стамбене јединице, висину закупнине и основ за остваривање права на субвенцију, те стале потребне информације.

3) Образац захтјева за остваривање права на субвенцију је доступан у шалтер сали Градске управе града Бијељина, као и у просторијама Центра за социјални рад у Бијељини.

4) Уз образац захтјева налази се и образац изјаве.

5) Захтјев се подноси Одјељењу за стамбено-комуналне послове и заштиту животне средине Градске управе града Бијељина, на прописаном обрасцу, уз достављање доказа потребних за остваривање права на субвенционисање.

6) Поступак утврђивања права и одабира корисника Одјељење је дужно спровести у року од мјесец дана од дана подношења захтјева.

**Члан 3.**

1) Приликом разматрања захтјева и утврђивања права на субвенционисање закупнине, право на субвенцију закупа могу остварити корисници у стању социјалне потребе, који немају никаква новчана примања или им приходи не прелазе износ од 20% просјечне нето плате запослених у Републици Српској за претходну годину по члану домаћинства и то:

* стопа субвенције од 50% за закупнину за рањиве категорије: расељена лица и избјеглице, демобилисани борци, ратни војни инвалиди од пете до десете категорије, повратници по споразуму о реадмисији, жртве ратне тортуре, самохрани родитељи, породице са троје и више дјеце, млади без родитељског старања,
* стопа субвенције 50% за закупнину за младе брачне парове до 35 година,
* стопа субвенције у пуном износу од 100% за закупнину за кориснике права која им припадају на основу закона којим се прописује социјална заштита, као што су: материјално необезбијеђена и за рад неспособна лица, лица са инвалидитетом, старија лица без породичног старања преко 65 година старости, жртве насиља у породици и друга лица у складу са законом.

2) Под приходима се сматрају: плате и друга примања из радног односа, старосне, инвалидске и породичне пензије, пољопривредне дјелатности, примања по прописима борачко-инвалидске заштите и заштите цивилних жртава рата, приходи остварени по основу привредне, услужне и друге дјелатности и сл.

**Члан 4.**

1) За остваривање права на субвенцију закупа корисници који користе стамбене јединице социјалног становања потребни су сљедећи докази који се прилажу уз захтјева:

* овјерена изјава корисника о истинитости података,
* статус расељеног лица, што се доказује увјерењем издатог од стране надлежног органа,
* лице старије од 65 година, што се доказује изводом из матичне књиге рођених,
* млади брачни парови до 35 година, што се доказује изводом из матичне књиге вјенчаних,
* незапослено лице, што се доказује потврдом издатом од стране Завода за запошљавање или увјерењем пореске службе да се не води у евиденцији осигураних лица,
* овјерена кућна листа и
* доказ/потврда о укупним приходима , чија се висина укупних прихода доказује платном листом, последњим чеком од пензије, увјерењем надлежне пореске службе о висини примања или други извори прихода уколико их имају, који се могу тражити и службеним путем од стране надлежног органа,
* демобилисани борци и ратни војни инвалиди прилажу рјешење надлежног органа о оствареном статусу.

**Члан 5.**

1) Висина субвенције утврђује се највише до висине закупа стамбене јединице и то на период од 12 мјесеци, уз могућност продужења подношењем новог захтјева под једнаким условима, као и приликом ранијег остварења права.

2) Након проведеног поступка Одјељење у складу са својим надлежностима и овом одлуком, доноси првостепено рјешење.

3) Против рјешења из става 2. овог члана странка има року од 15 дана од дана пријема рјешења, право жалбе Градоначелнику.

4) Жалба се у два примјерка предаје непосредно или путем поште надлежном органу који је донио рјешење.

5) Рјешење донесено по жалби је коначно.

**Члан 6.**

1) Право на субвенционисање закупнине може се одобрити на период од 12 мјесеци, уз могућност продужења уз подношење новог захтјева на начин и под условима прописаним овом одлуком.

2) Корисници права на субвенционисање дужни су пријавити сваку околност која утиче на обим или престанак права на субвенционисање надлежном Одјељењу, у року од 15 дана од дана настанка околности.

3) Градоначелник ће именовати комисију која ће једном годишње покренути поступак ревизије права на субвенционисање закупнине и утврдити сваку околност која утиче на престанак и обим права на субвенцију.

4) Околности из става 3. овог члана провјеравају се по службеној дужности.

5) Уколико се у поступку утврди да је подносилац захтјева дао неистините податке који су утицали на признавање или обим права, подносилац захтјева је дужан вратити износ који је остварио давањем неистинитих података.

6) Жалба на ревизију подоси се надлежном органу Града Бијељина, у року од 15 дана од дана пријема рјешења.

**Члан 7.**

Средства за субвенционисање закупнине ће се водити на посебном рачуну, односно на рачуну који ће се отворити за те намјене у буџету Града, а обезбиједиће се из буџета Града и буџета Републичког секретаријата за расељена лица и миграције.

**Члан 8.**

1) Измјене и допуне ове Одлуке врше се по поступку и начину њеног доношења.

2) Ступањем на снагу ове одлуке престаје да важи Одлука о критеријумима за остваривање права за субвенционисање закупнине за стан („Службени гласник Града Бијељина“ 19/17).

**Члан 9.**

Ова Одлука ступа на снагу осмог дана од дана објављивања у “Службеном гласнику града Бијељина“.

Број: \_\_\_\_\_\_\_\_\_\_\_\_\_/2019 П Р Е Д С Ј Е Д Н И К

СКУПШТИНЕ ГРАДА БИЈЕЉИНА

Датум: \_\_\_\_\_\_\_\_\_\_\_

Славиша Марковић

**О Б Р А З Л О Ж Е Њ Е**

уз Одлуку о поступку субвенционисања закупнине

**I ПРАВНИ ОСНОВ ЗА ДОНОШЕЊЕ ОДЛУКЕ**

Основ за доношење ове одлуке садржан је у члану 18. став 2. Закона о социјалном становању Републике Срспке ( ,,Службени гласник Републике Српске број: 54/19) којим је утврђено да Скупштина једнице локалне самоуправе доноси Одлуку о поступку субвенционисања закупнине, уз претходну сагласност Републичког секретаријата за расељена лица и миграције, као и члана 26. тачке 2. и тачке 9. Статута града Бијељина ("Службени гласник града Бијељина" 9/17).

**II РАЗЛОЗИ ЗА ДОНОШЕЊЕ ОДЛУКЕ**

Ступањем на снагу Закона о социјалном становању Републике Српске, јединице локалне самоуправе Републике Српске су у обавези да донесу Одлуку о поступку субвенционисања закупнине корисницима стамбених јединица социјалног становања, уз претходну сагласност Републичког Секретаријата за расељена лица и миграције Републике Српске по критеријумима наведеним у приједлогу ове Одлуке.

Републички Секретаријат за расељена лица и миграције Републике Српске доставио је сагласност број 26.05-07-1024-13/19 од 12.12.2019. године.

Имајући у виду напријед наведено предлаже се скупштини Града доношење ове одлуке.

**III ФИНАНСИЈСКА СРЕДСТВА**

За провођење ове одлуке предвиђена су финансијка средстава у буџету Града Бијељина.

**ОБРАЂИВАЧ:**

**ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ**

**И ЗАШТИТУ ЖИВОТНЕ СРЕДИНЕ**